Die eerste Betsjoeanaland Protektoraat posseëls wat in gebruik geneem is, was in 1888 met "Protectorate"  oorgedrukte seëls van Betsjoeanaland (sommige oorgedruk op Britse seëls en 'n paar spesifiek uitgereik vir die kolonie). In 1889 is 'n ½ -pennieseël van die Kaap die Goeie Hoop oorgedruk as "Bechuanaland / Protectorate". Van 1897 tot 1925 is vele meer Britse seëls oordruk met die protektoraat se naam in verskillende uitlegte. In 1910 is 'n 6-pennieseël van Transvaal ook oordruk; maar al was dit bedoel vir fiskale gebruik, is posgebruik ook bekend. Die eerste seëls met die amptelike inskripsie "Bechuanaland Protectorate" het in 1932 verskyn. Die 12 waardes, wat gewissel het van ½d tot 10 sjielings, het almal dieselfde ontwerp gebruik; 'n groep beeste langs 'n kremetartboom, daarbo 'n portret van Koning George V. Die gewone Silwer Jubileum-uitgawe het in 1935 verskyn. 'n Kroningsuitgawe verskyn in 1937 en 'n vastereeks in 1938 met die portet van Koning George VI, wat sy vader vervang het op die 1932-reeks. Die protektoraat se Vredesuitgawe van 1945 is vervaardig deur die oordruk van "Bechuanaland" op Suid-Afrikaanse Vredeseëls.